
Az érlelt kemény sajtok feketeribizli borban, illetve natúr, feketeribizli lében való áztatásának vizsgálata

Kulcsszavak: feketeribizli; feketeribizli bor; érlelt sajt; antioxidáns kapacitás; funkcionális élelmiszer
Ismerve a sajtok és a vörösbogyós gyümölcsök, valamint a belőlük készült borok megannyi jótékony hatását, célunk volt előállítani, a kedvező tulajdonságok ötvözésével, egy magas tápértékű, a hagyományostól eltérő tulajdonságokkal rendelkező sajtot, amely szélesíthetné a különleges sajtok termékpalettáját.
Munkánk során vizsgáltuk, hogy a hét napos feketeribizli borban, illetve natúr lében való áztatás hogyan befolyásolja az érlelt kemény sajtok antioxidáns kapacitását, mikrobiológiai, valamint érzékszervi tulajdonságait.
Az antioxidáns kapacitás jellemzésére három módszert alkalmaztunk, meghatároztuk az össz-polifenol tartalmat Folin-Ciocâlteu reagenssel, elvégeztük a vasredukáló képességen alapuló módszert (FRAP) és a 2,2-difenil-1-pikrilhidrazil (DPPH) gyök megkötésén alapuló eljárást. A mikrobiológiai vizsgálatok során meghatároztuk a sajtok felületén potenciálisan előforduló patogén, megbetegedést okozó baktériumok (Staphillococcus aureus, Escherichia coli, Listeria monocytogenes, Coliformok), penész- és élesztőgombák, valamint a tejsavbaktériumok számát, tenyésztéses módszerrel. Az érzékszervi tulajdonságok közül a sajtok színének változását az áztatás során RGB color detector telefonos applikáció segítségével követtük, az állagváltozások jellemzésére reológiai vizsgálatokat végeztünk Anton Paar reométerrel. A termékek ízének meghatározására fókusz csoportos kóstolást végeztünk 0-10 pontos értékelési skálát alkalmazva.



